Bak watèë ka neuduëk di Acèh, Habib Bugak Asyi jeuët keu inisiator Peusapat Pèng (penggalangan dana) nibak ureuëng Acèh. 'Oh lheuëh pèng ka neupeusapat , Habib Bugak Asyi neuriwang lom u tanoh teumpatgeuh lahé di Meukkah bak thôn 1809 masihi untôk geubloë tanoh di seukita Seumeujid Masjidil Haram. Bloë-meubloë tanoh wakeuëf geungui pèng umat an na geutamah ngön pèng droëgeuh nyan lom.
Lheuëh geubloë tanoh nyan, Gobnyan geupeugöt saboh rumoh peuniyôh keu ureuëng Acèh nyang ék haji.
Tanoh wakeuëf ngön rumoh nyan geubôh nan Baitul Asyi nyang meumakna Rumoh Acèh.
Seubagoë keu bukti ôseuha muliya Habib Bugak Asyi keu umat Éseulam Acèh, gobnyan geumeujanji seutiya wakeuëf di keuë Hakim Mahkamah Syar'iyah Meukkah, lagèë nyoë asoë nyan:
"Rumoh nyan (Baitul Asyi) peujeuët keu teumpat tinggai jameu'ah haji di Acèh nyang trôh u Meukkah untôk neupeubuët ibadah haji an seubagoë teumpat tinggai ureuëng nyang teuka di Acèh nyang ka neuduëk di Meukkah. Sangkira singöh keureuna na saboh sabab hingga h'ana lé ureuëng Acèh nyang jak ék haji u Meukkah, maka rumoh wakeuëf neungui seubagoë teumpat neuduëk ureuëng meureunoë beuët (santri atawa mahasiseuwa) Jawi."
(Jawi nakeuh meurujôk keu ureuëng-ureuëng nyang neuteuka di Asiya Tungara (Nusantara) nyang meununtôt éleumèë u Meukkah.)
Miseuë singöh h'ana lé cit aneuk beuët atawa mahasiseuwa jawi..
maka rumoh wakeuëf nyan jeuët neucok munafa'at keu para aneuk beuët aseuli Meukkah.
Meunyö h'ana lé cit aneuk beuët Meukkah nyang ngui tanoh wakeuëf, maka munafa'at rumoh ngön tanoh nyan jeuët neucok an geungui keu maslahat Masjidil Haram."
Ka na 200 thôn rumoh peuniyôh nyan teudöng an tanoh nyan teujaga ngön göt sampoë 'an uroë nyoë.
Bak èra Arab Sa'udi geupimpén lé pomeuréntah Raja Malik Sa'ud bin Abdul Azis, bak watèë Masjidil Haram geupeuluwah Baitul Asyi pih ka keunöng tanoh sabab cit toë bak binèh seumeujid. Meusabab nyan keuh pomeuréntah Arab Sa'udi geubi pèng geunantoë keu Baitu Asyi.
Pèng geunantoë nyan geungui lom ngön geubloë tanoh jiôhjih seukita 500 mètè nibak Seumeujid Masjidil Haram. Seulaén geupeugöt rumoh peuniyôh, Baitul Asyi geupeukeumang lom jeuët keu sarana bisnis nyang udép sabé.
Maka nyan keuh, peungôseuha geupeudöng Hotel Elaf Al Mashaer ngön Hotel Waqaf Habib Bugak Asyi lam kawasan Aziziah deungön sistêm weuëk wasé. Nyan keuh nyan nyang jeuët keu ulèëhasé wakeuëf hingga ngön wasé nyan ék geupeubéyaya jameu'ah haji Acèh
Bak watèë Habib Bugak Asyi neubloë tanoh wakeuëf nyan, Meukkah watèë nyan mantöng lam wilayah keurajeuën Turuki Ôseumaniyah.
Lheuëh nyan jinoë, Keurajeuën Ôseumaniyah ka h'ana lé, ka meugantoë ngön nanggroë-nanggroë barô. Meukkah jinoë jitamöng lam Keurajeuën Arab Sa'udi lom Acèh jeuët keu provinsi lam NKRI. Jameu'ah haji nyang teuka di Acèh ka h'an meuteumeung munafa'at lé bak tanoh wakeuëf éndatugeuh, sabab banduwa nanggroë barô nyan na atôran nyang meubida teukayét haji ngön wakeuëf.
Bak thôn 2006 Pomeuréntah Arab Sa'udi ngön Pomeuréntah Éndonèsiya barô geumufakat teukayét bhaih nyan, nyan keuh nyan barô jameu'ah haji embarkasi Acèh meuteumeung lom hakgeuh.[]